钦定古今图书集成/方舆汇编/职方典/第1052卷 > 《游清源山记》前人
## 钦定古今图书集成/方舆汇编/职方典/第1052卷 > 《游清源山记》前人

登高望远，揽山水之奇变，娱耳目于清旷寥廓之表，
而窅然失一世之混浊，天下之乐，宜无逾此者。牛山
之游美矣，而景公以之涕泣沾襟，不能自止。羊叔子
登岘山以临汉水，至于参佐相语悲咽，怃然而罢，何
情之反也！以景公之愚，眷然览齐国之富，恐其一旦
忽然去之而死，而不得免。其意之卑，而《晏子》笑其不
仁，宜矣。叔子慨然顾其一时之功，爱而难忘，虑他日
之易泯，抚当身之懽而不足以自慰，可谓贤者。其当
乐而哀，以身为累，而不得尽悦生之性，亦何以异于
不仁者之悲？嗟乎！富贵之君侯，功名之卿士，欲天下
之欲，无所不足。志满气盛，其多取于物而备享之以
为快，何所不得？宜其兼得于山水，而牛山岘首之胜，
反以出涕而兴嗟。彼其念富贵之可怀，而伤其不得
久；有；喜功名之甚，冀于垂永，而患其无闻，则虽左山
右江，履崷萃而俯涛澜，而不能有其乐。宁独不乐而
已？且为之感慨而哀。孰知夫苍厓翠壁，发舒气象，而
凌薄光景，亦导忧增戚之物也。当其戒具往游，固以
酣乎豢佚之骄羡，倦“乎勋代之劳勤，思取乐于山水
之间，以适耳目之娱，卒之求须臾之乐而不可得。岂
非以其所都者厚与所挟之高，起于濡恋矜顾而然
耶？富贵功名者之于山水，其果不得以兼取也。”清源
山者，泉州之名山也。余尝以暇日往游于其间，好事
者往往撰肴酒，跻山之巅，就予而饮食之，因辄相命
为游，攀援险绝，探讨幽窈，极意所止，有从有否，不为
吝也。顾视其踽踽寂寥，崎岖而盘桓，何足以望牛山
之傧从，岘首之宾寮。然吾未尝不乐，而客之从者，未
尝不与吾同其乐也。以吾之早废于时，习于富贵之
日浅，而顽拙不适用，曾无秋毫之长，可以挟而待后，
欲为濡恋而无所可怀，欲为矜顾而无所“可喜，而山
水之乐，卒为吾有。吾虽困于世，于物无所多取，而独
得之于此。彼富贵功名者，于天下之欲穷矣，而于天
下之乐犹有所撼。然则吾之困，非徒不以易千驷之
君，而烜赫震耀，声烈被于江汉，魁乎为一代之元卿
者，犹将藐乎其小如卷石寸木之在于兹山也。吾之
所取，其亦不为少欤？”既以语客。复记之如此。